ডবল ইঞ্জিনের উত্তরপ্রদেশে খুন বাঙালি আদিবাসী যুবক

ওয়েব ডেস্ক: বাংলার পরিযায়ী শ্রমিকের রহস্যমৃত্যুর ঘটনা উত্তরপ্রদেশে। জানা গিয়েছে, কানপুরে রেল লাইনের ধার থেকে উদ্ধার বীরভূমের বাসিন্দা প্রতীক হেমরমের দেহ। সূত্রের খবর, তাঁর দেহে একাধিক আঘাতের চিহ্ন পাওয়া গিয়েছে। যার জেরে অনুমান করা হচ্ছে কেউ বা কারা তাঁকে পিটিয়ে খুন করেছে। এদিকে ঘটনা প্রকাশ্যে আসতেই সরব হয়েছে তৃণমূল। শাসকদলের অভিযোগ, যোগী রাজ্যে বাঙালি বিদ্বেষের জেরেই হত্যা করা হয়েছে বাংলার যুবককে।

জানা গিয়েছে, বীরভূমের পারুই থানার দামোদরপুর গ্রামের বাসিন্দা প্রতীক। একবছর আগে চামড়ার কারখানায় শ্রমিকের কাজ নিয়ে চেন্নাই গিয়েছিলেন তিনি। পরিবারের দাবি , শেষবার প্রতীকের সঙ্গে কথা হয়েছিল ২২ অক্টোবর। সেদিন তাঁর কথাবার্তায় কিছুটা অসঙ্গতি লক্ষ্য করেছিলেন পরিবারের সদস্যরা। মৃতের স্ত্রী বলেন, “শেষবার ওঁর সঙ্গে যখন কথা হয়, মনে হয়েছিল আতঙ্কে রয়েছে। কিছু একটা লুকোচ্ছিল। তারপর আর ফোনে পাওয়া যায়নি। আমরা নিশ্চিত ওঁকে খুনই করা হয়েছে।”

আরও পড়ুন: দিল্লিতে ছাত্রীর উপর অ্যাসিড হামলা! রাজধানীতে নিরাপত্তা কোথায়?

জানা গিয়েছে, বীরভূম জেলা প্রশাসনের তরফে উত্তরপ্রদেশের সঙ্গে যোগাযোগ করা হয়েছে। মৃতের পরিবার বলছে, এটা কোনওভাবেই স্বাভাবিক মৃত্যু নয়। পরিবারের আরও এক সদস্য বলেন, “কাজ করতে গিয়েছিল চেন্নাই, অথচ মৃতদেহ মিলল উত্তরপ্রদেশে! কীভাবে ও এতদূর গেল তদন্ত করুক প্রশাসন।” জানা গিয়েছে, সোমবার প্রতীকের দেহ রাজ্যে ফিরিয়ে আনা হবে।